招景仁飲
作者：韓維
朝代：宋

paragraphs: 紅薇花拆萱草丹，萬鈴嘉菊重臺蓮。
問公此時胡不飲，樂有至理須鑽研。
后夔已遠師曠死，寂寞千載無其傳。
公窮天數索聖作，坐使綠鬢成華顛。
屠龍絕藝豈世用，儀鳳至業非公專。
洛陽有客金石堅，持議不屈難鑱鎸。
園收獨樂會真率，以勞校逸寧非偏。
古稱兩忘化於道，此理豈不曠且然。
折花持酒待公醉，樂至無聲方得全。